**A mintabeadványban sárga háttérrel szerepelnek a kitöltési instrukciók és kék háttérrel azok az esetek, példák, amelyekből választanod kell a beadvány kitöltése során.**

A Nemzeti Adatvédelmi és Információszabadság Hatóság

részére

1055 Budapest, Falk Miksa utca 9-11.

Postafiók: 1363 Budapest, Pf.: 9.

E-mail: [ugyfelszolgalat@naih.hu](about:blank)

Tisztelt dr. Péterfalvi Attila Elnök Úr!

Alulírott …………………. . ………………… (születési hely, idő: ………………… …………………, lakóhely: ………………… …………………, anyja neve: ………………… …………………), hivatkozva az információs önrendelkezési jogról és az információszabadságról szóló 2011. évi CXII. törvény (a továbbiakban: Infotv.) 38. § (2) bekezdésére, továbbá 52. § (1) bekezdésére vizsgálatot kezdeményezek, mivel személyes adataim kezelésével kapcsolatban jogsérelem következett be / jogsérelem bekövetkeztének közvetlen veszélye áll fenn (A KETTŐ KÖZÜL EGY KIVÁLASZTANDÓ, A MÁSIK TÖRLENDŐ).

Előzmények: Ebben a részben szükséges ismertetni azt, hogy mi történt pontosan, az eseményeket időrendi sorrendben bemutatva, ha van, akkor dokumentumokkal együtt.

Térj ki a következőkre, amennyire vissza tudsz emlékezni:

* Megadtad valaha korábban személyes adatait (pl. aláírtál valamilyen aláírásgyűjtő ívet, feliratkoztál hírlevélre stb.) annál a jelöltnél vagy pártjánál, amely telefonon, emailben stb. megkeresett? Ha igen, mikor?
* Ha megadtad, mikor, milyen célból adtad meg mely adataid? (Azt is írd le, ha nem adtad meg korábban adataid az adott jelöltnek vagy pártjának!)
* Mikor, milyen tartalmú levéllel, telefonhívással, smssel, emaillel stb. keresett meg, melyik jelölt vagy pártja? (Lehetőleg mellékeld az email másolatát, vagy az sms szövegét, vagy amennyire visszaemlékszel a telefonhívás szövegéből, az írd le.)

Álláspontom szerint a fenti magatartás az Infotv. rendelkezéseibe ütközik, mivel ennek következtében (Több is választható, de a szükségtelen törlendő):

1. **Személyes adataim kezelésére más célból került sor a párt/jelölt részéről, mint amibe én beleegyeztem.**

Személyes adataimat korábban ugyan megadtam a bepanaszolt jelöltnek/pártnak, azonban -- a fent ismertetett tényállásnak megfelelően -- kizárólag a választási kampánnyal össze nem függő célú felhasználáshoz járultam hozzá. Azzal, hogy egy helyi képviselőjelöltként vagy polgármester-jelöltként indulni szándékozó politikus ajánlóívét aláírtam, nem járultam hozzá ahhoz, hogy az őt jelölő párt engem közvetlenül megkeressen kampánytevékenységével. Az ajánlás kizárólag a jelöltnek és nem az őt jelölő szervezetnek szól, mellyel a jelöltet arra hatalmazom fel, hogy az ajánlásomat ellenőrzésre benyújtsa a Nemzeti Választási Irodához. Különösen nem hatalmazom fel a jelöltet arra, hogy az őt jelölő szervezettől eltérő jelölő szervezet részére továbbítsa az adataimat.

Álláspontom szerint tehát a bepanaszolt adatkezelői magatartás sérti az Infotv. 4. §(1) bekezdését, mely szerint személyes adat kizárólag meghatározott célból, jog gyakorlása és kötelezettség teljesítése érdekében kezelhető. Az adatkezelésnek minden szakaszában meg kell felelnie az adatkezelés céljának, az adatok felvételének és kezelésének tisztességesnek és törvényesnek kell lennie. Továbbá, az adatkezelő magatartása sérti az Infotv. 17. § (2) bekezdés d) pontját, mely kimondja, hogy a személyes adatot törölni kell, ha az adatkezelés célja megszűnt, vagy az adatok tárolásának törvényben meghatározott határideje lejárt.

**2. Személyes adataimat úgy kezelte a párt/jelölt, hogy ahhoz én magam nem járultam hozzá, és jogszabály nem írja elő a személyes adataim közérdeken alapuló célból történő kezelését.**

A fent részletezett tényállás alapján biztos vagyok abban, hogy soha, semmilyen formában nem adtam hozzájárulást az adott pártnak/jelöltnek semmilyen személyes adatom kezelésére.

Álláspontom szerint tehát a bepanaszolt adatkezelői magatartás sérti az Infotv. 5. §(1) bekezdését, mely szerint személyes adat akkor kezelhető, ha

*a)* ahhoz az érintett hozzájárul, vagy

*b)* azt törvény vagy - törvény felhatalmazása alapján, az abban meghatározott körben - helyi önkormányzat rendelete közérdeken alapuló célból elrendeli (a továbbiakban: kötelező adatkezelés).

**3. Különleges adataimat (faji eredetemre, nemzetiséghez tartozásomra, politikai véleményemre, pártállásomra, vallásos vagy más világnézeti meggyőződésemre, érdek-képviseleti szervezeti tagságomra, szexuális életemre vonatkozó személyes adat, egészségi állapotomra, kóros szenvedélyemre vonatkozó személyes adat, bűnügyi személyes adat) úgy kezelte a párt/jelölt, hogy ahhoz én magam nem vagy nem írásban járultam hozzá, és jogszabály nem ír elő külön esetet a kezelésükre.**

A fent részletezett tényállás alapján biztos vagyok abban, hogy soha, semmilyen formában nem adtam hozzájárulást az adott pártnak/jelöltnek semmilyen különleges adatom kezelésére.

Álláspontom szerint tehát a bepanaszolt adatkezelői magatartás sérti az Infotv. 5. § (2) bekezdését, mely kimondja, hogy különleges adat a 6. §-ban meghatározott esetekben, valamint akkor kezelhető, ha

*a)* az adatkezeléshez az érintett írásban hozzájárul,

*b)* a 3. § 3. pont *a)* alpontjában foglalt adatok esetében az törvényben kihirdetett nemzetközi szerződés végrehajtásához szükséges, vagy azt az Alaptörvényben biztosított alapvető jog érvényesítése, továbbá a nemzetbiztonság, a bűncselekmények megelőzése vagy üldözése érdekében vagy honvédelmi érdekből törvény elrendeli, vagy

*c)* a 3. § 3. pont *b)* alpontjában foglalt adatok esetében törvény közérdeken alapuló célból elrendeli.

**4. Vita alakult ki köztem és az adatkezelő között arról, hogy megadtam-e a hozzájárulásomat az adatkezeléshez, mivel szerintem nem adtam meg azt.**

Úgy vélem, hogy a fent részletezett tényállás alapján soha, semmilyen formában nem adtam hozzájárulást az adott pártnak/jelöltnek semmilyen személyes adatom kezelésére / korábban adtam ugyan hozzájárulást bizonyos adataim kezelésére, de ehhez a típusú adatkezeléshez biztosan nem járultam hozzá (a szükségtelen törlendő).

Álláspontom szerint tehát a bepanaszolt adatkezelői magatartás sérti az Infotv. 5. § (8) bekezdését, mely kimondja, hogy kétség esetén azt kell vélelmezni, hogy az érintett a hozzájárulását nem adta meg.

Kérem tisztelt Elnök Urat, hogy a fentiek alapján a hatósági vizsgálat lefolytatása iránti intézkedéseket szíveskedjék megtenni és a vizsgálat eredményről engem tájékoztatni szíveskedjék az alábbi elérhetőségek valamelyikén.

Tisztelettel:

Kelt:.................., 2022……………………..

Név:

Lakcím/ vagy értesítési cím / vagy e-mail cím: